KOMMISSIONENS FORORDNING (EF) Nr. 1430/97 af 23. juli 1997 om ændring af forordning (EF) nr. 1588/94 om gennemførelsesbestemmelser for anvendelse i sektoren for mælk og mejeriprodukter af den ordning, der er fastsat i de Europaaftaler, som Fællesskabet har indgået med Bulgarien og Rumænien

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 3383/94 af 19. december 1994 om visse gennemførelsesbestemmelser til Europaaftalen om oprettelse af en associering mellem De Europæiske Fællesskaber og deres medlemsstater på den ene side og Republikken Bulgarien på den anden side (1), særlig artikel 1,

under henvisning til Rådets forordning (EF) nr. 3382/94 af 19. december 1994 om visse gennemførelsesbestemmelser til Europaaftalen om oprettelse af en associering mellem De Europæiske Fællesskaber og deres medlemsstater på den ene side og Rumænien på den anden side (2), særlig artikel 1,

under henvisning til Rådets forordning (EF) nr. 3066/95 af 22. december 1995 om visse indrømmelser i form af EF-toldkontingenter for en række landbrugsprodukter og om autonom og midlertidig tilpasning af visse landbrugsindrømmelser i Europaaftalerne for at tage hensyn til den landbrugsaftale, som er indgået under de multilaterale handelsforhandlinger i Uruguay-rundens regi (3), senest ændret ved forordning (EF) nr. 2490/96 (4), særlig artikel 8, og

ud fra følgende betragtninger:

I artikel 4, stk. 1, i Kommissionens forordning (EF) nr. 1588/94 (5), senest ændret ved forordning (EF) nr. 1117/97 (6), er det fastsat, at der for kvartalet fra 1. juli til 30. september 1997 kun kan indgives licensansøgninger i de første ti dage fra den 15. juli.

for at resultaterne af forhandlingerne om tillægsprotokollerne om Europaaftalerne, for så vidt angår landbrugssektoren, kan bringes i anvendelse fra 1. juli 1997 uden afventning af ikrafttrædelsen af selve tillægsaftalerne er det nødvendigt at ændre forordning (EF) nr. 3066/95; Rådet har ikke kunnet træffe afgørelse om ændringsforslaget inden 1. juli 1997; perioden for indgivelse af licensansøgninger for tredje kvartal i 1997 bør derfor på grund af usædvanlige forhold og for at sikre en korrekt forvaltning af ordningen udskydes med yderligere 15 dage;

de i denne forordning fastsatte foranstaltninger er i overensstemmelse med udtalelse fra Forvaltningskomitéen for Mælk og Mejeriprodukter -

UDSTEDT FØLGENDE FORORDNING:

Artikel 1

Artikel 4, stk. 1, sidste afsnit, i forordning (EF) nr. 1588/94 affattes således:

»For kvartalet fra 1. juli til 30. september 1997 kan der dog kun indgives licensansøgninger i løbet af en periode på ti dage, der begynder den 1. august«.

Artikel 2

Denne forordning træder i kraft på tredjedagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 23. juli 1997.

På Kommissionens vegne

Franz FISCHLER

Medlem af Kommissionen

(1) EFT nr. L 368 af 31. 12. 1994, s. 5.

(2) EFT nr. L 368 af 31. 12. 1994, s. 1.

(3) EFT nr. L 328 af 30. 12. 1995, s. 31.

(4) EFT nr. L 338 af 28. 12. 1996, s. 13.

(5) EFT nr. L 167 af 1. 7. 1994, s. 8.

(6) EFT nr. L 163 af 20. 6. 1997, s. 9.